Galek, Karol, poslanec NR SR (2023-03-22):
Ďakujem veľmi pekne. Som rád, že máme v parlamente návrh zákona, ktorým sa riešia aj vysoké ceny energií a ich dopad práve na spotrebiteľov a že sa ideme tak trocha pozrieť aj na tých dodávateľov a spôsob, akým si volia svoju cenotvorbu a uzatvárajú zmluvy. Ale chcel by som upozorniť na niekoľko rozporov, ktoré má práve predkladaný návrh zákona, jednak s legislatívou Európskej únie, ale takisto aj je proti liberalizácii trhu, ktorá je od nás očakávaná a práve tá by mohla byť tým hlavným ťahúňom toho, znižovania tých cien. Vyjadrím sa najprv možno k tomu, kde sa dnes nachádzame, čo sa týka trhu a kde sú kompenzácie. To, čo vlastne Peťo spomínal. Lebo on hovoril o tom, že naozaj ten trh sa pozitívne vyvíja a naozaj je to pravda. Dnes sú kompenzácia nastavené v prípade toho neregulovaného segmentu na úrovni 80 % z rozdielu medzi cenami, ktoré sa účtujú za komoditu, a rozdielu, ktorá je akýmsi cenovým stropom. V prípade plynu je to 99 eur za megawatthodinu, v prípade elektriny je to 199 eur. Keď sa pozrieme dnes na spotový trh, tak elektrina je na 137 eurách, to znamená pod tými 199 eurami a plyn je na 40 eurách, čiže na menej ako polovici toho, čo sa týka samotného plynu. A toto je spot, na základe ktorého dnes mnohí odberatelia práve majú účtované ceny. Pretože so svojimi dodávateľmi sa dohodli na tom, že budú platiť priemer mesačných cien spotových, ktoré sa vyúčtujú v nejakom profile v závislosti od toho, či je to priebehové alebo nepriebehové meranie. Plus k tomu si naúčtuje ten dodávateľ nejakú prirážku a dovolím si povedať, že toto je momentálne najvhodnejší spôsob zmluvy, ktorú môže mať dnes niekto uzavretú, a tento návrh zákona takéto zmluvy značne obmedzuje, za chvíľku sa k tomu dostanem. Potom Peťo spomínal aj to, že dodávatelia nemenili ceny. Tak tí dodávatelia nemenili ceny najmä v prípadoch, kedy naozaj dochádza k tomu, že má niekto uzavretú dlhodobú zmluvu, v prípade nejakého dlhodobého kontraktu, ktorý bol uzatvorený v minulom roku. A v tom momente, keď bola táto zmluva uzatvorená, je to aj v tých zmluvných podmienkach, tak ten dodávateľ so svojím odberateľom tú elektrinu, alebo teda pre toho odberateľa tú elektrinu aj nakúpil za tú cenu, ktorá bola vtedy na trhu. Áno, je to nevýhodné, ale potom naozaj sa musí pýtať práve ten odberateľ, čo s tým môže urobiť. Môže prísť k inému odberateľovi, dodávateľovi, ale, samozrejme, riskuje tým aj všetky zmluvné pokuty, ktoré z tejto zmluvy vychádzajú. A pokiaľ je to o tom, že mu účtuje iný spot alebo účtuje mu iné prirážky, a stretol som sa koniec-koncov aj s tým, pretože naozaj tí dodávatelia majú častokrát nejednoznačné obchodné podmienky, tak v tomto prípade vie sa aj ten dodávateľ rozhodnúť, odberateľ rozhodnúť, že prejde k inému dodávateľovi, prípadne je tu možné podať aj ten podnet na ÚSRO. Áno, uznávam, ÚSRO nemá prístup k všetkým údajom a možnože aspoň o tejto časti by sa dalo ďalej baviť. Čo sa týka plnenia záväzkov tých dodávateľov voči odberateľom, tak nieto naozaj kým je tej energie, či už plynu alebo elektriny, dostatok, tak v tom prípade neriešime nejaké závažné pochybenia na trhu, ale tie závažné pochybenia na trhu alebo nedostatok nastáva až vtedy, kedy príde k nejakej krízovej situácii. To znamená, uzavrú sa kohútiky na vstupe do Slovenska, na Slovensko, napríklad v prípade plynu, alebo je obmedzený tok v prípade elektriny. Ale toto už dnes, dovolím si povedať, nehrozí. Plyn máme diverzifikovaný naozaj do značnej miery. Elektrina ako Slovensko, áno, sú tam platné zmluvy, ale máme tu aj krízový stav, ktorý keby sme vyhlásili, tak tú elektrinu si vieme ponechať. Elektrinu nevieme skladovať, zatiaľ čo plyn áno. A práve v prípade plynu máme návrh zákona o energetike, ktorý mal byť dneska ráno o deviatej prerokovaný, bohužiaľ, pán minister sa zase svojvoľne rozhodol, že tento zákon odloží na ďalšiu schôdzu a teda aj skladovaciu povinnosť, ktorá by mohla riešiť v plynárenstve takýto stav, napríklad toho, že ten plyn zrazu tiecť nebude a tí dodávatelia by mali mať nejaký, nejaký percentuálny objem uskladnených v našich zásobníkoch, jednoducho sa na to vykašlal. Čo je na tom najhoršie, vykašlal sa ešte aj na dotácie v tepelnej energetike, ktoré sú súčasťou napríklad toho pozmeňovacieho poslaneckého návrhu, ktorý prišiel na výbore. Takže toto je riešenie na takého krízové situácie. A teraz sa dostanem k tým rozporom, ktoré vidím práve v tomto návrhu zákona. Ten prvý je práve s tou európskou legislatívou. Európska legislatíva, konkrétne smernica o spoločných pravidlách pre vnútorný trh s elektrinou, uvádza, že dodávatelia majú mať voľno s určovaním ceny, za ktorú dodávajú elektrinu odberateľom, pričom tie členské štáty majú prijať primerané kroky na zabezpečenie účinnej hospodárskej súťaže. A tým druhým bodom je, že verejné zásahy do stanovovania cien sa majú vzťahovať len pre energeticky chudobných alebo zraniteľných odberateľov elektriny v domácnostiach. Ale táto novela zavádza povinnosť pre dodávateľov zabezpečiť, a to vopred, nákup elektriny na veľkoobchodnom trhu s fyzickou dodávkou v určenom mesiaci pre všetkých koncových odberateľov elektriny, s ktorými uzatvoril zmluvu o dodávke elektriny alebo zmluvu o združenej dodávke. No a práve tá rôznorodosť portfólia zákazníkov si vyžaduje existenciu veľkého množstva nákupných stratégií a v prípade, že ak bude štátom zavedená povinnosť zabezpečiť to množstvo elektriny pre všetkých odberateľov vopred, tak ceny budú deformované a nekonkurenčné. A za chvíľku sa dostanem práve k tomu produktu toho spotového trhu. Súčasne dochádza k obmedzeniu liberalizácie trhu s elektrinou, to je tá druhá časť alebo ten druhý rozpor, pretože aj tá liberalizácia je nám predpísaná, áno, v niektorých častiach sme aj napríklad v rámci transpozície tú liberalizáciu troška obmedzili, najmä v prípade tej, toho regulovaného segmentu. Ale napriek tomu je tu povinnosť dodávateľa mať svoje nákupné pozície uzatvorené vopred v 85-percentnom rozsahu, čo je teda v tomto návrhu, a toto nereflektuje na tú aktuálnu trhovú realitu a vysoký záujem práve o ten spotový trh. No a práve ten spot z tej momentálnej, z ktorej, z ktorého momentálne tí odberatelia benefitujú najviacej. Hovoril som o tom, ako je ten spot, že už je to na tých 137 v elektrine alebo 40, pod 40 v plyne, bude výrazne limitovaná, pokiaľ prejde takýto návrh zákona. A kvôli tomuto produktu, teda možnosť profitovať z nízkych krátkodobých cien, pretože nebavíme sa o nejakom mesačnom forwarde, ale o spote, práve vďaka tomu si dokázali odberatelia znížiť svoje náklady na energie a dokázali ustáť energetickú krízu bez finančnej podpory štátu. To znamená, ak sme na spote, tak nepotrebujeme tie dotácie, pretože sa pohybujeme pod 199 eurami v elektrine alebo 99 eurami v plyne. No a potom tu máme aj konkurenciu na trhu dodávateľov, ktorá pokiaľ sa vytvorí, takýto jeden produkt, tak prestane existovať, nákupné stratégie budú veľmi podobné na rozdiel od tej súčasnosti a tí odberatelia nebudú mať ani motiváciu prechádzať medzi jednotlivými dodávateľmi podľa toho, kto im ponúkne nejaké vhodnejšie podmienky. No a potom sú tu ešte existujúce dodávkové zmluvy. To je ten posledný rozpor, kedy dodávateľ má s odberateľom už uzatvorenú zmluvu na dodávku s rôznymi produktami, napríklad práve ten spot alebo tranžové nákupy, alebo už tie fixné ceny, to znamená, on už preňho nakúpil v minulosti, minulý rok, práve v tom, v tom momente, keď uzatvárali zmluvu. A podmienky zmluvy o dodávke tie určujú, kedy a pri akých podmienkach sa uskutočňuje nákup komodity, čiže je to už v tej zmluve. No a hlavne ten spot a tranžové nakupovanie sú štandardizované produkty, z ktorých povahy nie je možné nakupovať vopred a práve v tom nariadenom objeme. Čiže vstupujeme už priamo do tých samotných zmlúv, ktoré sú pouzatvárané v minulosti, v minulom roku alebo niekedy aj dva roky dopredu. Dúfam, že som bol dostatočne jasný, Peťo, kýval si hlavou, že aspoň ty tomu rozumieš, takže budem rád, ak na toto dostanem odpovede, ale vravím, v tomto prípade pokiaľ takéto z môjho pohľadu zásadné veci sa nachádzajú v tom zákone a môžu obmedziť práve tú súťaž, tak nevieme ten zákon z tohto dôvodu podporiť. Ďakujem.